CELEX: 
Language: lt
Date: 2017-10-03 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomas Europos Parlamento ir Tarybos reglamentas (ES) 2016/1011 nustatant sąlygas, pagal kurias vertinamas esamų lyginamųjų indeksų teikimo nutraukimo ar pakeitimo poveikis

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus (Lyginamųjų indeksų reglamentu), nustatyta bendra sistema, kuria užtikrinamas su finansinėmis priemonėmis, finansinėmis sutartimis ar investiciniais fondais Europos Sąjungoje susietų lyginamųjų indeksų tikslumas ir teisingumas. Taip juo siekiama padėti gerinti vidaus rinkos veikimą kartu užtikrinant aukšto lygio vartotojų ir investuotojų apsaugą.
            
            
               Šis deleguotasis reglamentas grindžiamas Lyginamųjų indeksų reglamento 51 straipsnyje numatytu pasirenkamuoju įgaliojimų suteikimu. Subsidiarumo klausimas buvo įtrauktas į Lyginamųjų indeksų reglamento poveikio vertinimą. 
            
            
               2.KONSULTACIJOS PRIEŠ PRIIMANT AKTĄ
            
            
               Komisija įgaliojo Europos vertybinių popierių ir rinkų instituciją (ESMA) pateikti techninių rekomendacijų dėl galimų Lyginamųjų indeksų reglamentui skirtų deleguotųjų aktų. 2016 m. lapkričio 10 d. ESMA pateikė rekomendacijas Komisijai. Rengdama technines rekomendacijas ESMA surengė dvejas viešas konsultacijas: vienas 2016 m. vasario–kovo mėn. (paskelbtas 51 atsakymas
                  1
               ), o kitas 2016 m. birželio mėn. (paskelbti 33 atsakymai
                  2
               ). 2016 m. vasario 29 d. ji taip pat surengė viešą posėdį. Komisija dalyvavo rekomendacijas rengiančios ESMA darbo grupės posėdžiuose ir viešame posėdyje ir rengdama deleguotojo reglamento projektą atsižvelgė į per konsultacijas gautus atsakymus. 
            
            
               ESMA konsultacijų dėl techninių rekomendacijų projekto respondentai apskritai pritarė projektui. Jie taip pat pritarė ESMA pasiūlymui skelbti lyginamuosius indeksus, kurie galėtų būti naudojami pagal šį deleguotąjį aktą. Tačiau pagal Lyginamųjų indeksų reglamento 51 straipsnį suteiktus įgaliojimus kompetentingoms institucijoms neleidžiama indeksų skelbti. Todėl šis pasiūlymas į deleguotąjį aktą neįtrauktas.
            
            
               Didžioji dauguma respondentų taip pat palankiai vertino tai, kad ESMA pasiūlytas sąlygų sąrašas nėra baigtinis, nes nebūtų įmanoma numatyti jokių sąlygų, dėl kurių galėtų kilti force majeure ar panašus įvykis. Respondentai palankiai vertino ir tai, kad sąlygų galiojimo laikas nebūtų ribotas. 
            
            
               Kelių respondentų nuomone, pirmoji sąlyga, susijusi su metodikos arba pradinių duomenų pakeitimais, dėl kurių būtų gauta iš esmės skirtinga lyginamojo indekso vertė, yra pernelyg neaiški. Todėl vienoje iš konstatuojamųjų dalių paaiškintos numatomų pakeitimų rūšys. 
            
            
               Savo ruožtu Komisija 2016 m. ir pirmą 2017 m. ketvirtį surengė dvišalius susitikimus su įvairiomis suinteresuotomis šalimis, kuriuose aptarė deleguotuosius aktus. Ji taip pat surengė du atitinkamos ekspertų grupės posėdžius, per kuriuos deleguotąsias priemones aptarė valstybių narių finansų ministerijų ir priežiūros institucijų ekspertai, taip pat Europos Parlamento ir ESMA stebėtojai. 
            
            
               Po Komisijos tarnybų tarpusavio konsultacijų nuo 2017 m. birželio 22 d. iki liepos 20 d. visuomenės prašyta pateikti atsiliepimų apie Komisijos deleguotųjų reglamentų, kuriais papildomas Reglamentas (ES) 2016/1011, projektus. Konkrečių pastabų dėl šio deleguotojo akto negauta.
            
            
               3.DELEGUOTOJO AKTO TEISINIAI ASPEKTAI
            
            
               Šiame deleguotajame reglamente išdėstomas nebaigtinis sąlygų, į kurias nacionalinės kompetentingos institucijos turi atsižvelgti svarstydamos, ar Sąjungoje leisti naudoti esamą Lyginamųjų indeksų reglamento reikalavimų neatitinkantį lyginamąjį indeksą, sąrašas.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 10 03
            
            
               kuriuo papildomas Europos Parlamento ir Tarybos reglamentas (ES) 2016/1011 nustatant sąlygas, pagal kurias vertinamas esamų lyginamųjų indeksų teikimo nutraukimo ar pakeitimo poveikis
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014
                  3
               , ypač į jo 51 straipsnio 6 dalį,
            
            
               kadangi:
            
            
               (1)siekiant užtikrinti, kad kompetentingos institucijos vienodai taikytų Reglamento (ES) 2016/1011 51 straipsnio 4 dalį, tikslinga detaliai išdėstyti, kokiomis sąlygomis kompetentingos institucijos gali padaryti išvadą, kad dėl esamo lyginamojo indekso teikimo nutraukimo arba pakeitimo kiltų force majeure įvykis, taptų neįmanomas tinkamas kokios nors su esamu lyginamuoju indeksu susietos finansinės sutarties ar finansinės priemonės sąlygų arba kokio nors su esamu lyginamuoju indeksu susieto investicinio fondo taisyklių vykdymas arba jos būtų kitaip pažeistos;
            
            
               (2)tai ypač svarbu force majeure atveju, nes šis terminas skirtingose valstybėse narėse aiškinamas skirtingai;
            
            
               (3)labai svarbi priežastis, dėl kurios tampa neįmanomas tinkamas kokios nors su lyginamuoju indeksu susietos finansinės sutarties ar finansinės priemonės sąlygų arba kokio nors su lyginamuoju indeksu susieto investicinio fondo taisyklių vykdymas arba jos yra pažeidžiamos, yra iš esmės skirtinga indekso vertė. Tokias iš esmės skirtingas vertes gali nulemti staigus indekso laiko eilučių nutrūkimas arba skirtingas indekso kintamumo laipsnis, kurį savo ruožtu gali nulemti lyginamojo indekso teikimo metodikos ar pradinių duomenų, kuriais grindžiamas lyginamojo indekso apskaičiavimas, pakeitimai. Kompetentingos institucijos kiekvienu atveju atskirai turėtų įvertinti galimą tokių pakeitimų poveikį, nes nutrūkimo dydis ar indekso kintamumo pokyčio mastas labai priklauso nuo lyginamojo indekso ir su juo susietų finansinių priemonių, finansinių sutarčių ar investicinių fondų pobūdžio;
            
            
               (4)naudojamų pradinių duomenų rūšies arba duomenų šaltinių patikimumo pokyčiai gali daryti poveikį lyginamojo indekso tinkamumui naudoti tam tikriems tikslams. Todėl kompetentingos institucijos turėtų įvertinti, ar dėl tų pokyčių galėtų kilti force majeure įvykis arba taptų neįmanoma tinkamai vykdyti sutartinių sąlygų arba jos būtų kitaip pažeistos;
            
            
               (5)tai, kad įvyks force majeure įvykiai, nebebus įmanoma tinkamai vykdyti sutartinių sąlygų arba jos bus kitaip pažeistos, yra mažiau tikėtina, jeigu yra tinkamas pakaitinis lyginamasis indeksas arba bent jau atitinkamuose dokumentuose yra nurodyta tokio pakaitinio lyginamojo indekso atrinkimo procedūra; 
            
            
               (6)indeksai, kuriais vertinamos labai savitos rinkos, gali labai priklausyti nuo indekso teikėjo reputacijos, nuovokos ar dalykinių žinių. Todėl kompetentingos institucijos turėtų įvertinti, ar, esant tokioms aplinkybėms, pakeitus indekso teikėją galėtų kilti force majeure įvykis arba taptų neįmanoma tinkamai vykdyti sutartinių sąlygų arba jos būtų kitaip pažeistos,
            
            
               PRIĖMĖ ŠĮ REGLAMENTĄ:
            
            
               1 straipsnis
                  Vertinimo sąlygos
            
            
               1.Taikydama Reglamento (ES) 2016/1011 51 straipsnio 4 dalį ir vertindama, ar dėl lyginamojo indekso, neatitinkančio to reglamento reikalavimų, teikimo nutraukimo arba pakeitimo kiltų force majeure įvykis, taptų neįmanomas tinkamas kokios nors su tuo lyginamuoju indeksu susietos finansinės sutarties ar finansinės priemonės sąlygų arba kokio nors su tuo lyginamuoju indeksu susieto investicinio fondo taisyklių vykdymas arba jos būtų kitaip pažeistos, kompetentinga institucija atsižvelgia į šias sąlygas:
            
            
               (a)norint pakeisti lyginamąjį indeksą, reikėtų iš esmės pakeisti pradinių duomenų pobūdį, tų duomenų nustatymo metodiką, patį duomenų rinkimo procesą arba kitus lyginamojo indekso teikimo elementus, dėl ko būtų gauta iš esmės skirtinga lyginamojo indekso vertė;
            
            
               (b)pakeitus pradinių duomenų pobūdį ar tų duomenų nustatymo metodiką siekiant, kad lyginamasis indeksas atitiktų Reglamentą (ES) 2016/1011, sumažėtų lyginamojo indekso reprezentatyvumas rinkos ar ekonominės realijos, kurią siekiama įvertinti lyginamuoju indeksu, atžvilgiu ir galiausiai pasikeistų lyginamojo indekso pobūdis;
            
            
               (c)Reglamento (ES) 2016/1011 reikalavimų neatitinkančiam lyginamajam indeksui nėra pakaitinio lyginamojo indekso:
            
            
               i)kuris atitinka Reglamento (ES) 2016/1011 reikalavimus;
            
            
               ii)kuriuo vertinama ta pati rinka arba ta pati ekonominė realija;
            
            
               iii)kuris arba yra įtrauktas į Reglamento (ES) 2016/1011 36 straipsnyje nurodytą viešą registrą, arba jį teikia į tą registrą įtrauktas administratorius;
            
            
               (d)su lyginamuoju indeksu susietos esamos finansinės sutartys, finansinės priemonės ir investiciniai fondai ir jų lydimieji dokumentai nenumato pakaitinio lyginamojo indekso arba juose nėra tokio pakaitinio lyginamojo indekso nustatymo taisyklių ar kitų tinkamų nenumatytiems atvejams skirtų priemonių;
            
            
               (e)lyginamąjį indeksą perleidus iš vieno administratoriaus kitam lyginamasis indeksas iš esmės pasikeistų.
            
            
               2.
                     1 dalyje nustatytos sąlygos taikomos įvertinus kiekvieną atvejį atskirai.
            
         
         
            
               2 straipsnis
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 10 03
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  OL L 171, 2016 6 29, p. 1.